20050812
Решение 2005/680/ОВППС на Съвета
от 12 август 2005 година
относно сключване на Споразумение между Европейския съюз и Демократична република Конго за статуса и дейността на полицейската мисия на Европейския съюз в Демократична република Конго (EUPOL "Киншаса")
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз, и по-специално член 24 от него,
като взе предвид препоръката на председателството,
като има предвид, че:
(1) На 9 декември 2004 г. Съветът прие Съвместно действие 2004/847/ОВППС за полицейската мисия на Европейския съюз в Демократична република Конго, EUPOL "Киншаса" [1].
(2) Член 13 от гореупоменатото съвместно действие предвижда статутът на персонала на EUPOL "Киншаса" в Демократична република Конго, включително при необходимост привилегиите, имунитетът и другите необходими гаранции за изпълнението и доброто протичане на мисията EUPOL "Киншаса", да бъдат приети съгласно предвидената процедура в член 24 от Договора.
(3) След даденото от Съвета разрешение на 24 януари 2005 г. на подпомагащия председателството генерален секретар/върховен представител за Общата външна политика и политика за сигурност да започне преговори от името на Съвета, генералният секретар/върховният представител за Общата външна политика и политика за сигурност договори споразумение с правителството на Демократична република Конго относно статута и дейността на EUPOL "Киншаса".
(4) Въпреки разпоредбите на член 11, параграф 4 на споразумението е необходимо процедурите по придобиване на стоки и услуги да спазват принципите на прозрачност, пропорционалност, еднакво третиране и недискриминация.
(5) Необходимо е споразумението да бъде одобрено,
РЕШИ:
Член 1
Споразумението между Европейския съюз и Демократична република Конго относно статута и дейността на полицейската мисия на Европейския съюз в Демократична република Конго (EUPOL "Киншаса") се одобрява от името на Европейския съюз.
Текстът на споразумението се прилага съм настоящото решение.
Член 2
Председателят на Съвета е оправомощен да определи лицето, което има право да подпише споразумението, така че то да ангажира Европейския съюз.
Член 3
Настоящото решение се публикува в Официален вестник на Европейския съюз [2].
Член 4
Настоящото решение влиза в сила от деня на приемането му.
Съставено в Брюксел на 12 август 2005 година.